ተጋዳሊት ነጻነት ኣስፋው፡ ኣብ እግራ ብዘጋጠማ ሓደጋ ኣብ ሕክምና ድሕሪ ምጽናሕ፡ ብ30 ለካቲት 2012 ዓ.ም ካብ ዓለም ተፈልያ ኣላ። ብዙሓት ንዓኣ ዝፈልጡ መቓልስቲ፣ መሓዙትን ፈተውትን ብዛዕብኣ ዘለዎም ጦብላሕታን ተዘክሮን ከከም ተሞኩርኡ ክፈላለ ይኽእል። ተጋዳሊት ሮማን ገብረስላሰ ግን፡ ብሰለስተ ዓበይቲ ነገራት ትዝክራ። "ብህዝባውነታ፣ ብናይ ምንባብ ክእለታን ሰብ ንምልዋጥ ብእትገብሮ ጻዕርን እየ ክዝክራ ዝደሊ" ትብል። "መሃይምነት ዘየጥፍአ ሰብ እንተረኺባ መሃይምነቱ ንከጥፍእ ዓብዪ ጻዕሪ ትገብር፣ ዘመናዊ ኣተሓሳስባ ክህሉ፣ ኣብ ሕብረሰተብ ለውጢ ክመጽእ ሓላፍነት ወሲዳ እትሰርሕ ተጋዳሊት'ያ" ክትብል ድማ ወሲኻ ትገልጻ። መግለጺ ስእሊ, ስነ ስርዓት ቀብሪ ተጋዳሊት ነጻነት ኣስፋው ኣብ መቓብር ሓርበኛታት ቤተክርስቲኣን ቅዱስ ገብርኤል መቐለ ትማሊ ድሕሪ ቐትሪ [1 መጋቢት 2012 ዓ.ም] ተፈጺሙ ህወሓት ኣንጻር ስርዓት ደርጊ ኣብ ዘካየዶ ዕጥቃዊ ቃልሲ፡ ደቂ ኣንስትዮ ከቢድ መስዋእቲ ዝኸፈላሉ ኮይኑ፡ እቲ ሕብረሰተብ ብፍላይ ድማ ደቂ ኣንስትዮ ዘይተመሃራ ስለ ዝነበራ፡ እንተውሓደ ምንባብ ክኽእላ'ሞ ሓፋሽ ከንቅሓ ንምግባር ትምህርትን ስልጣናን ክረኽባ ይገብር ነይሩ። ተጋዳሊት ነጻነት ኣስፋው፡ ደቂ ኣንሰትዮ ንነብሰን ዓቕመን ከዕብያ፣ ትምህርቲ ክመሃራ፣ ፍልጠት ክህልወን ከንብባ ኣብ ምግባር ዓብዪ እምነት ስለ ዝነበራ፡ ትሰርሖም ዝነበሩ ስራሕቲ መብዛሕትኦም ምስዚ ዝተኣሳሰሩ ምንባሮም ይዝከር። "ደቂ ኣንሰትዮ ካብ ዓርሰ ምትሓትን ትምክሕትን ብዝብገስ ዝተፈላለዩ ጸገማት ከጋጥሙወን ከም ዝኽእሉ ስለ እትርዳእ፡ ዓቕሚ እንተዕቢ ንኹሎም ድሕረታት ስዒርካ ትወጽእ ዝብል ጽኑዕ እምነት ነይሩዋ። ደቂ ኣንስትዮ ብሰልጠናታት ክዓብያ፣ ካሪክለም ክቕረጽ ከይትሓለለት ትሰርሐሉ ዝነበረት ምኽንያት ድማ እዚ'ዩ" ትብል ተጋዳሊት ሮማን። ምንጪ ስእሊ, Abreha Hailezgi/Facebook ብምኻኑ ድማ፡ ኣብ ትግራይ ብፍሉይ ኣብ ትምህርቲ ኣተኲሩ ዝዓዪ፡ ቅድሚ 40 ዓመት ዝተጣየሰ ማሕበር ልምዓት ትግራይ ሓንቲ ካብቶም መስረትትን ሽም ዘጠመቑዎን ምኻና ትጥቀስ። ድሕሪ ዓወት [ድሕሪ 1983 ዓ.ም] ማሕበር ልምዓት ትግራይ ቀዳማይ ጉባኤ ኣብ መቐለ ክካየድ ከሎ ጋዜጠኛ ምንባሩ ዝዛረብ ነጋ፡ ንምንታይ ኢኺ እዚ ማሕበር ትደልይዮ?
